Predkladacia správa

Európska rada (ER) zasadala v Bruseli 18. – 19. júna 2009. Delegáciu SR viedol predseda vlády Robert Fico a minister zahraničných vecí Miroslav Lajčák.
 
Rokovanie Európskej rady bolo venované trom hlavným témam: inštitucionálnym záležitostiam, hospodárskej, finančnej a sociálnej situácii a zmene klímy. Výstupom z rokovania ER sú závery.  
 
SR hodnotí summit ako úspešný. Prijaté závery ER sú pre SR vyhovujúce. Z pohľadu SR bola na rokovaniach ER dôležitá otázka dosiahnutia dohody k írskym zárukám a nominácii predsedu novej Komisie, doriešenie problematiky finančného dohľadu v rámci boja proti kríze a získanie dohody k princípom financovania boja proti zmene klímy v rozvojových krajinách v rámci prípravy na Kodanskú konferenciu.
 
SR tiež uvítala, že ER vyzvala Európsku komisiu, aby vypracovala stratégiu EÚ pre podunajský región, a aby predložila návrh opatrení na riešenie aktuálnej situácie na trhu s mliekom.  
 
Popri správe o priebehu a výsledkoch Európskej rady sa vláde predkladá na vyslovenie súhlasu aj rozhodnutie hláv štátov alebo predsedov vlád 27 členských štátov Európskej únie, ktorí sa zišli na zasadnutí Európskej rady, o obavách írskeho ľudu týkajúcich sa Lisabonskej zmluvy. Ide o objasňujúci text, ktorý nemení ani nedopĺňa Lisabonskú zmluvu a nebude viesť k opätovnému otvoreniu ratifikácie zmluvy. Rozhodnutie hláv štátov alebo predsedov vlád je plne v súlade s Lisabonskou zmluvou a je právne záväzné.  
 
Materiál má bezprostredný vplyv vo finančnej, ekonomickej, environmentálnej oblasti a v podnikateľskom prostredí. Konkrétne dôsledky plnenia záväzkov v jednotlivých oblastiach budú vypracované príslušnými rezortmi. Úloha zapracovať a premietnuť návrh odporúčaní vyplývajúcich zo záverov ER do úloh na rezortnej úrovni je súčasťou uznesenia predkladaného materiálu. Prehľad odporúčaní vyplývajúcich zo záverov Európskej rady je uvedený v prílohe 2 materiálu.